

[image: Kirjan “Kotirintama kesti” kansikuva]





[image: ]



✸ Tallbacka n:o 2


Kartta: Alajärven karttapalvelu





[image: ]



Tallbacka n:o 2






Tekstissä mainittuja henkilöitä





	
Äiti-Elsa ..........

	Elsa Ingrid Maria o.s. Isokangas s. 15.8.1910





	
Isä-Lauri ..........

	Lauri Viitaniemi s. 6.3.1908


Lapset: Pekka Lauri s. 18.8.1939








	

	Aino Annikki (Annukka) s. 4.2.1941


Jaakko Juhani (Jussi) s. 31.12.1942


Matti Kalervo s. 28.10.1944


Simo Voitto s. 14.2.1948








	
Äidin vanhemmat ..........

	Otto s. 20.5.1886 ja Kristiina o.s. Harjukoski s. 24.10.1891





	
Isän vanhemmat ..........

	Jaakko s. 6.9.1861 ja Serafia (Fiia) o.s. Hallsten/Saukko s. 21.9.1864





	
Äidin veljet ja sisaret ....

	Aino s. 23.9.1912


Toivo s. 6.6.1914


Veikko s. 1.11.1916, puoliso Gertrud (Kerttu)


Aimo s.19.10.1919, puoliso Soile


Olavi s. 23.10.1921, puoliso Kirsti


Pentti s. 19.3.1924, puoliso Annikki


Anna-Liisa (myös Liisa) s. 11.9.1926





	
Isän sisaruksia ..........

	Ida (Iita) s. 8.12.1887, puoliso Kalle Hirsimäki, lapsia mm. Elle, Erkki ja


Lauri (Iikka)


Senja s. 15.3.1895, puoliso Fiilus (Viilus) Viinamäki, tytär Laura


Fanny (Fanni) s. 18.1.1897, poika Jussi


Emil (Eemeli) s. 3.12.1900, puoliso Vieno


Nikolai (Nels Viita) s. 6.4.1903, muutti Kanadaan, 1. puoliso Sally (Salli)


Ellen (Elle) s. 10.9.1905


Inkeri s. 26.2.1910, 1. puoliso Yrjö Puusaari, poika Pauli


2. puoliso Olavi Kyrönlahti (Metänlai’an Olavi)


Amerikassa lisäksi Fiilus ja Aaro





	
Naapureita ..........

	Kantolat, Hirsimäet, Viinamäet ja Ylitalot


Aaro Kaartunen (autoilija Hoiskossa), puoliso Hilma





	
Inkeriläiset ..........

	Karhun perhe: Aatami (puhuteltiin sedäksi) ja Sonja sekä heidän lapsensa


Hilma, Martta ja Alina. Lisäksi Aatamin veli Pietari ja siskot Eeva ja Mari





	
Karjalan evakot ..........

	Vottoset, Mölkäset ja Toivolat







KUVAT PÄÄOSIN PEKKA VIITANIEMEN ARKISTOSTA


Hoiskon historiasta tarkemmin:


Hoiskon Kyläkirja, Saarijärvi 2002. Toimittanut Maiju Viitaniemi.


Hoiskon Kuvakirja, Saarijärvi 2006. Toimittanut Maiju Viitaniemi.


Hoiskon Perinnekirja, Saarijärvi 2011. Toimittanut Maiju Viitaniemi.


Muita lähteitä:


Toivo Kivipelto, Yhteisvastuun vuodet. Alajärvi sotavuosina 1939–1945. Keuruu 2014.


Alajärven sotaveteraanit. Julkaisija Alajärven sotaveteraanit ry. Laihia 1986.


Sota-aika kotirintamalla. Toimittanut Alajärvi-Seura ry. Alajärvi 2006.


Suullista tietoutta muilta sisaruksilta, Annukka Viitaniemeltä lisäksi kirjoituksia.


Kiitos kaikille kirjan tekemisessä auttaneille! Etenkin Pekalle, Annukalle ja vaimolleni Marjatalle.


Kirjan taiton toteutuksesta kiitos Keski-Suomen Sivu Oy:n Kalle Aarikalle, Esa Jäppiselle ja erityisesti taiton tehneelle Mari Liimataiselle.









Kirjoituksen lähtökohdat


Keväällä 1981 kävin lapsuudenkodissani Alajärvellä Hoiskon kylän Tallbackalla. Asuin tuolloin Jyväskylässä, jossa työskentelin opettajia kouluttaneessa Jyväskylän Yliopiston Normaalikoulussa historian, yhteiskuntaopin ja taloustiedon lehtorina. Matkan tarkkaa ajankohtaa ja syytä on vuosikymmenten jälkeen vaikea muistaa. Olin liikkeellä yksin ilman perhettäni ja yövyin noin 24 metriä pitkän kotitaloni ns. toisessa päässä sohvalla. Vähän ennen paluumatkaani tulin iltapäivällä rakennuksen isoon tupaan, jonka takassa ihmetyksekseni paloi tuli. Äitini Elsa istui takan edessä vieressään vanha talon ullakolla säilytyksessä ollut ilmeisesti 1930-luvulla ostettu iso matkalaukku ja sen edessä kolmeen kasaan lajiteltuja kirjeitä. Suurin osa kirjeistä oli vielä omissa kuorissaan, mutta melkoinen osa oli auki levitettyinä ja tämän kasan vieressä pino tyhjiä kuoria.


Olin tietoinen jo lapsena, että tuossa vanhassa ruskeassa kovasta pahvista tehdyssä matkalaukussa oli sota-ajan kirjeitä. Laukkua säilytettiin talon avarassa ullakkotilassa ns. ruoteenkaulalla, seinän ja kattorakenteen liittymäkohtaan tehdyllä vajaan metrin levyisellä hyllyllä. Pikkulapsena koko kohtaa ei oikeastaan uskaltanut lähestyä lainkaan, tai sitten varovaisesti ja nopeasti ohimennen. Matkalaukun vieressä oli suorastaa iljettävä kapine: pääosin raudasta, puusta ja nahasta valmistettu vanha jalkaproteesi. Varsinkin sisareni Annukka pelotteli meitä pienempiä huutamalla ”puujalka tulee”. Silloin kylmät pelon väreet tuntuivat selässä, oli juostava hirveää vauhtia mahdollisimman kauas. Postimerkkien keräilyä harrastanut veljeni Pekka oli kyllä laukun sisältöä hyödyntänyt leikkaamalla kirjeistä lähes kaikki postimerkit. Lopulta me veljekset (Jussi ei mukana) ja serkkumme Tapio lopetimme puujalan kummittelun hautaamalla sen puuhuoneen taakse metsän reunaan. Puujalkaa oli käyttänyt Isä-Laurin vuonna 1891 syntynyt veli Aukusti, jonka niittokoneen vioittama jalka oli jo lapsena katkaistu polven alapuolelta.


Äidilläni oli syöpädiagnoosi. Tauti oli edennyt salakavalasti ennen havaitsemista niin, ettei toivoa paranemisesta enää ollut. Muistan äitini joskus paljon aikaisemmin todenneen karjankasvattajan termein, että hänen vasen takajalkansa oli välillä kovin kipeä. Lääkäriinhän ei vähistä lähdetty. Vasta syövän etäpesäkkeen kasvatettua patin lonkkaan asiaa alettiin tutkia. Äitini kykeni tuolloin vielä liikkumaan ja oli hakenut ullakolta matkalaukun. Otin tuolin ja istuin hänen vireensä takan eteen ja katsoin häntä varmaakin kysyvä ilme kasvoillani. Hän oli ilmeisesti lukenut jo ainakin osan sotaajan kirjeenvaihdosta. Isä oli tuonut äidin kirjoittamat kirjeet takaisin kotiin. ”Nuo minä polta ensiksi, niissä on liikaa valitusta”, äiti sanoi ja näytti kuoresta poistettuja kirjeitä. Lisäksi hän totesi, että sen jälkeen menevät muutkin savuna ilmaan, etteivät jää kenenkään vaivoiksi. Esitin kantanani, että kyllähän sota-ajan oloissa varmasti olikin paljon valittamisen aihetta. Katsoimme toisiamme hetken silmiin ja pyysin häntä vielä harkitsemaan kirjeiden polttamista. Vetosin häneen, että kirjeetovat arvokkaita dokumentteja, joissa käy selvästi ilmi, miten raskasta myös naisten elämä todella oli. Jatkoin, että poikasi on historioitsija, joka voisi kirjeiden avulla tuoda esille kotirintaman osuutta sota-aikana. Hetkeen ei puhuttu mitään. Päätös ei varmaankaan ollut helppo, mutta äiti sanoi: ”Minä uskon kirjeet sinulle, et anna niitä kenellekään ja käytät sitten minun kuolemani jälkeen harkintasi mukaan.” Kiitin luottamuksesta. Kokosin kirjeet takaisin matkalaukkuun ja ne matkasivat Mersuni peräkontissa Jyväskylän Palokkaan.

Äiti-Elsa säilytti vanhoja kirjeitä talon ullakolla vanhassa matkalaukussa. Kuvan grillistä selitys kirjoituksen lopussa.





Vuodet vierivät Jyväskylän Yliopiston Historian laitoksella, Normaalikoulussa, ja Opettajankoulutuslaitoksessa opiskelijoita opettaen, yrityshistorioita, oppikirjoja ym. kirjoittaen ja muuta puuhatessa. Kesti pitkään, kunnes aloin analysoida äitini kirjeitä ja pyrkiä esittämään niiden keskeisen sisällön. Skannattuani vuosina 2017 ja 2018 kirjeet aikajärjestykseen sekä kuvat äitini albumeista, pääsin kirjoittamaan tekstiä vuonna 2019. Vanhempieni toisilleen lähettämiä sota-ajan kirjeitä oli yhteensä 295, joista Isä-Laurin kotiin lähettämiä 193 ja äidin postittamia 102. Kirjeistä heijastuu kummankin kotitausta. Äidin monivuotinen ja ahkera koulunkäynti näkyy sujuvana kirjoittamisena. Isän opit kirjoittamisesta olivat jääneet vähälle, mutta siitä huolimatta hän kirjoitti ahkerasti. Osa äidin lähettämistä ei palautunut takaisin. Hävikkiä näyttää olleen erityisesti silloin, kun rintaman evakuointiajot olivat kiihkeimmillään. Äidin sisaruksilta tuli kotitilalle Tallbackalle lähes 150 kirjettä. Sota-ajan kirjeitä oli vanhassa matkalaukussa lähes 450, lisäksi kirjeitä myöhemmiltä vuosikymmeniltä. Kirje oli todella tärkeä yhdysside perheen ja sisarusten välillä. Kännyköiden, sähköpostien, WhatsAppja Twitter-viestien sekä Facebookin aika oli kaukana tuntemattomassa tulevaisuudessa. Jotkut uskalikot uumoilivat mielikuvissaan näköradiosta.


Naisten valtavasta panoksesta sota-aikana on kirjoitettu monissa yhteyksissä. Tiesin kyllä, ettei äitini elämä sotavuosina ollut helppoa. Jotain hän itsekin kertoi, mutta kyllä kirjeet tuovat esille uskomattoman karun arjen puutteineen ja monine huolineen alkeellisissa oloissa lapsiluvun kasvaessa. Kotirintaman tärkeää panosta miesten kestämiselle rintamajoukoissa ei voi aliarvioida. Kirjeitä, paketteja ja kotirintaman henkistä tukea tarvittiin kamppailtaessa Suomen olemassaolosta.


Esityksessäni pyrin pitäytymään faktaan: kirjeet kertokoot. Tietysti voisi lisäksi poukkoilla ja herkutella mielikuvituksen ehtymättömillä aineksilla, värittää ja dramatisoida, esittää monenlaista tuntemusta ja tunnelmaa, joskus ehkä osua oikeaankin, tai sitten ei. Historioitsijana tunnen rajallisuuteni: voin välittää eletystä todellisuudesta vain häivähdyksen. En pidä kirjoittamisen tavasta sekoittaa faktaa ja fiktiota esim. tunnettujen henkilöiden elämää esiteltäessä.


Jatkosodan aikaa on tarkasteltu kirjoituksessani vuosittain. Elämänmeno maaseudulla kulki vuodenaikojan mukaan, joten kiireet ja ongelmat (esim. kylvö ja sadonkorjuu, selviytyminen talven pakkasista ym.) toistuvat. Samoin toistuvat mm. rahan niukkuus, työn paljous ja monet muut vaikeudet. Kuitenkin vuodet olivat niin erilaisia, että runsas tiivistäminen ja yleistäminen kaventaisivat kuvausta. Rintaman näkökulmia tulee esille lähinnä Isä-Laurin ja äidin sisarusten kirjeistä ja valokuvista, jotka antavat tarkasteluun oman lisänsä.


Hyvinvointiin, monenlaisiin mukavuuksiin, jopa yltäkylläisyyteen ja valinnan moniin mahdollisuuksiin tottuneen nuorison lienee mahdoton käsittää, miten sota-aikana elettiin. Toivoisin, että kirjoitus auttaisi heitä ymmärtämään oman etuoikeutensa, joka rakentuu paljolti aikaisempien sukupolvien uurastuksen varaan. Eletty elämä kokemuksineen muokkaa ihmisen persoonaa. Minusta on tärkeää esitellä äitini vaiheita jo ennen sota-aikaa. Löytyy ahkera, työtä pelkäämätön, muista ja erityisesti perheestään huolta jopa liikaakin kantava ja ”hyväpäinen” nuori, joka joutui jo liian nuorena suuren vastuun kantajaksi.


Tämä teksti on kirjoitettu kunnianosoituksena sota-ajan sisukkaille naisille, miesten roolia väheksymättä.









Kaustiselta Kokkolaan ja opiskelu Kuopiossa


Äitini Elsa Ingrid Maria Isokangas syntyi elokuussa 1910 Kaustisella Otto Isokankaan ja hänen puolisonsa Kristiinan (os.


Harjukoski) ensimmäisenä lapsena. Maanviljelijäperheen kotitalo (Timonen) sijaitsi runsaan 10 kilometrin päässä kunnan keskustasta Jylhän kylässä. Molempien vanhempien perheet olivat ajan tavan mukaan suuria. Otolla oli yhdeksän veljeä ja kaksi sisarta, joista perheen nuorimmainen eli tosin vain neljä kuukautta. Kristiinan perheessä sisaruksia oli 10, viisi poikaa ja viisi tyttöä. Lokakuussa vuonna 1891 syntynyt Kristiina oli nuorin, perheen esikoinen oli häntä noin 24 vuotta vanhempi.


Silmiinpistävää molempien vanhempien perheissä oli runsas muutto Amerikkaan, sillä töitä ei kotiseudulla riittänyt kaikille. Yhden lähdettyä toisten oli jo helpompi matkustaa perässä. Kristiinan veljistä ensimmäisenä lähti ”rapakon taakse” vanhin veli Juho tammikuussa1890, palasi välillä takaisin ja lähti uudelleen vuonna 1905. Matin lähtö tapahtui huhtikuussa 1893 ja tämän jälkeen oli Oskarin (1902) ja Jalmarin vuoro (1905). Sisarista Rosa (myöh. Rosa Maki) asettui vuonna 1904 Minnesotan Duluthiin, jonne muutti erittäin paljon suomalaisia siirtolaisia. Myös Helga lähti noin neljä vuotta myöhemmin. Kristiinan veljistä kotimaahan jäi siis vain yksi.

Vasemmalla Otto Isokangas asevelvollisena.





[image: ]




[image: Äiti-Elsan vanhemmat Kristiina Harjukoski ja Otto Isokangas. Oikealla ilmeisesti vihkikuva.]


Äiti-Elsan vanhemmat Kristiina Harjukoski ja Otto Isokangas. Oikealla ilmeisesti vihkikuva.

Kristian Isokangas ja Rosa Paavola.





Isokankaan perheen neljäntenä lapsena toukokuussa 1886 syntynyt Otto matkasi Amerikkaan perheen ensimmäisenä maaliskuussa 1903. Rohkeutta tältä alle 17-vuotiaalta nuorukaiselta varmaan vaadittiin. Tämän jälkeen perässä seurasivat vuonna 1906 Matti ja Frans Viljami, jonka matka jatkui myöhemmin Venäjälle. Amerikka veti nuorempiakin veljeksiä, sillä vuonna 1909 lähti Jalmari, Kristiani (Kristian) ensimmäisen kerran 1910 ja toisen kerran 1912 sekä vuonna 1916 vielä Kaarle ja Oiva. Kotimaahan veljeksistä jäi vain Nestori ja siskoista kaksi, joista toinen eli vain muutaman vuoden. Kristiani siirtyi myöhemmin Venäjälle ja työskenteli jatkosodan aikana Aunuksen sähkölaitoksella. Jollain konstilla hän pääsi palaamaan ja ilmestyi yhtäkkiä heinäkuussa 1951 äitini luokse Hoiskoon. Tapahtumaan kytkeytyi lapsen mieleen jäänyt jonkinlainen salamyhkäisyys ja erikoisuus: Kristian tarjosi meille lapsille karamelleja. Pekalle hän kertoi, että hänellä oli mukana vain hänen tärkein omaisuutensa – puukko. Kauan hän ei Suomessa uskaltanut viipyä, matkasi Ruotsin kautta Amerikkaan ja käytti sittemmin sukunimeä Kangas.


Oton vaiheista Amerikassa minulla ei ole tietoja. Toukokuussa 1909 hän oli kuitenkin takaisin Kaustisella ja solmi avioliiton 17-vuotiaan Alma Kristiina Juhontytär Harjukosken kanssa. Otto myi aluksi puolet talostaan Amerikasta palanneelle veljelleen Jalmarille. Liekö sitten syynä ollut yhteiselämän hankaluus samassa pihapiirissä, vai kasvaneen perheen tilantarve, joka tapauksessa Otto rakensi Timosen talon läheisyyteen uuden kaksikerroksisen talon. Enoni Veikko kertoi, että suuria peruskiviä ei siirretty suinkaan hevosella, vaan valjaissa oli vanttera härkä. Äiti-Elsan syntymän jälkeen perhe kasvoi Kaustisella vielä viidellä lapsella: Aino syntyi syyskuussa 1912, Toivo kesäkuussa 1914,Veikko marraskuussa 1916, Aimo lokakuussa 1919 ja Olavi lokakuussa 1921. Äitini muisteli, että Isä-Otto oli kova työmies ja jopa ankara teettämään töitä myös lapsilla. Lapset osallistuivat talon töihin heti, kun ”kynnelle kykenivät”. Lienee kodin perintöä: riuska tekemisen malli näkyi sisaruksissa myöhemmin.


Äitini täyttäessä 70 vuotta elokuussa 1980 kokosin lähinnä muutamista lehtileikkeistä vaatimattoman koosteen, jonka päätin: ”Monessa mukana, on ilmaus, joka sopii käytettäväksi useasta henkilöstä. Tälle päivänsankarille luonnehdinta on kuitenkin liian vaatimaton, siksi on perusteltua käyttää sanontaa ’kaikessa mukana’. Missä kaikessa. Sitä en käy – enkä tietysti pystyisikään kuvaamaan. Jokainen asioita seurannut tietää oman pienen kokemuksensa perusteella pienen osan siitä uurastuksesta, jota Äiti-Elsa on suorittanut. Joka samat jäljet kulkee, niin hyvä on. Niin se on, hymistelemättä”. Lopuksi vetosin häneen, että tartu joskus kynään, jotta tapahtumille tulisi oikea elämisen väri ja oikeat yhteydet. Tiesin hänet hyväksi ja oivaltavaksi kirjoittajaksi. Kun sitten äitini kuoleman jälkeen tutkisteltiin hänen laatikostaan muovipussiin kerättyjä papereita, huomasin hänen aloittaneen muistelmien kirjoittamisen. Ikävä kyllä, vaikean sairauden vuoksi voimavarat ehtyivät nopeasti.







[image: Otto Isokangas toi Amerikan tuliaisina tämän peilin Kaustiselle.]



Otto Isokangas toi Amerikan tuliaisina tämän peilin Kaustiselle.





Löytynyt muistelma oli otsikoitu ”Lapsuus ja nuoruus” ja siinä äitini kertoi onnellisena pitämästään lapsuudesta ennen kouluaikaa. Yksityiskohtaisesti hän kuvaili paimenessa käyntiä metsälaitumilla yhdessä naapurin tyttärien Sannan ja Martan kanssa. Kun lehmät laskettiin keväällä ensimmäistä kertaa laitumelle, täytyi nousta varhain ja antaa lehmien ensin jaloitella navetan edessä pienessä juoksutarhassa. Pienelle suolle saakka edettiin hyvin, mutta vasikat eivät osanneet tottumattomina kunnolla kulkea pitkospuilla ja putosivat suohon. Niillä oli kyllä koivun vitsasta väännetyt kytkyeet kaulassa, mutta vasta yhteisvoimin ponnistellen vasikka saatiin nostettua takaisin pitkospuulle. Kertomus jatkuu:


”Viimein päästiin sitten pitävälle maapohjalle eli kankaalle, jossa oli marjan varsia ja juuri hiirenkorvalla olevan koivun oksia. Lehmät saivat rauhassa ruveta syömään ja niin paimenetkin rasittavan matkan jälkeen. Miten ihana tuoksu olikaan siellä metsässä suopursujen ja koivunsilmujen juuri puhjettua. Ja linnut lauloivat, se oli jotain sellaista, jota en koskaan unohda. Istuimme jonnekin mättäälle, söimme ja aloimme tehdä vispilöitä koivun oksista, jotka kuorittiin ja ladottiin kauniisti yhteen. Väännettiin side nuoresta koivun vesasta ja sidottiin. Äiti oli tämän minulle opettanut. Luudat tehtiin myös koivun oksista. Pesimet tehtiin vanhojen kuusien oksista, joista oli neulaset karisseet pois. Nämä oli jo ennemmin kaadettu.”


Paimenessa ei siis saanut laiskotella. Pesimien, luutien ja vispilöiden valmistamiseksi Äiti-Kristiina oli laittanut eväiden mukaan pienen puukon. Paluumatkalla kotiin oli paljon kantamista. Joskus kevään ensimmäisellä kerralla saattoi yllättäen saada Jylhän talojen kohdalla ämpäristä vesisuihkun, jotta tulisi hyvä maitovuosi. Kotona hoidettavana oli myös lampaita ja kanoja.


Kirjoitetuille muistelmille ei löytynyt jatkoa eikä äitini koskaan ainakaan kuulteni kertonut nuoruutensa varmaankin traumaattisista tapahtumista. Ehkä olisi viime vuosinaan kertonut, jos olisin kysynyt. Isä-Otolla oli vakaumus, että lasten tuli saada mahdollisimman hyvä koulutus; lieneekö ollut Amerikan tuliaisia, tai jostain muualta saatua näkemystä. Tuon ajan kulkuneuvoilla kouluttautuminen Kaustisen Isokankaalta tuntui ongelmalliselta. Usko koulutuksen voimaan oli niin vahva, että maatila myytiin ja rakennettiin uusi Torkinmäelle Kokkolan maalaiskuntaan, josta tuli vuonna 1927 Kaarlela. Talo oli kaksikerroksinen, pihapiirissä navetta, jonka yhteydessä oli kärryhuone ja kalustovaja. Muu perhe matkasi uuteen kotiin autolla, mutta äitini tehtäväksi tuli perheen vanhimpana lapsena tuoda lehmät maantietä pitkin kävellen uudelle tilalle. Muuton tarkka ajankohta ei ole tiedossani, mutta lapset otettiin uuden kansakoulun oppilaiksi elokuun 1923 lopussa, perhe kirjattiin Kokkolan maaseurakunnan jäseniksi 17.1.1924. Perheen koko kasvoi muuton jälkeen kahdella: maaliskuussa 1924 syntyi Pentti ja syyskuussa 1926 Anna-Liisa. Vanhempien kulttuurimyönteisestä asenteesta kertoo se, että taloon oli ostettu soittopeliksi iso flyygeli.

Isokankaan talo Kaustisen Jylhän kylässä. Oikealla sama talo heinäkuussa 2013.

Isonkankaan perheen uusi talo Kokkolan maalaiskunnan Torkinmäellä. Potkurissa Anna-Liisa Isokangas.





Äiti-Elsa suoritti Kaustisella ensin kiertokoulun, jatkoi sitten kolme vuotta Kaustisen Jylhän kansakoulussa. Neljännen luokan hän kävi Kokkolassa Alkulan kansakoulussa. Koulu oli aloittanut toimintansa tammikuussa 1912 ja sen nimi oli Kokkolan maalaiskunnan yksityinen suomalainen kansakoulu Alkula. Koululaiset kävivät ajoittain kovaa kielitaistelua. Äitini muisteli, miten tytöt kamppailivat kiihkeästi, jopa tukasta repien, vaatteetkaan eivät aina temmellystä kestäneet. Niinpä äidilläni oli erityinen säkkikankaasta tehty ”tappelumekko”. Huudot ”Hurrit” ja ”Finstupit” kajahtelivat. Poikien taistelu oli vielä kovempaa, suorastaan vaarallista. Lumipallot ja nyrkit eivät aina riittäneet. Etukäteen voitiin tehdä sopivia kivikasoja ammusvarastoiksi. Kielikiistoilla oli seutukunnalla vanhat perinteet. Osittain niitä kiihdytti alueen suomenkielistyminen, mikä johtui mm. muuttoliikkeestä kaupunkiin suomenkieliseltä maaseudulta. Kokkolasta löytyi töitä mm. tehtailta, palvelualoilta ja satamasta.


Äitini koulunkäynti Kokkolassa sujui erinomaisesti, sillä kaikkien aineiden keskiarvo oli 8,9. Arvosanan 10 hän oli saanut maantieteessä, luonnontieteissä ja kaunokirjoituksessa. Arvosana annettiin myös kasvitarhan hoidosta. Aino-siskon päästötodistuksen keskiarvo oli yli yhdeksän. Kun myös Toivon päästötodistuksen keskiarvo oli 8,8, ainakin nämä kolme Isokankaan sisarusta näyttävät menestyneen koulussa erinomaisesti.


Koulunkäynti jatkui Kokkolan Yhteislyseossa Rautatiekadulla. Perhettä kohtasi suuri suru 4.6.1928, jolloin Äiti-Kristiina kuoli äkilliseen munuaistulehdukseen vasta 36 vuoden ja seitsemän kuukauden ikäisenä. Tuolloin 17-vuotias äitini joutui lopettamaan koulunkäynnin, sillä perheen pienimmät vaativat hoivaa ja kaikenlaiset talousaskareet ja karjanhoito paljon työtä. Ei tuolloin valmisruokaa voinut hakea marketista, pestä vaatteita tai astioita koneella. Kaikki työvaiheet vaativat ahkeraa käsityötä ja tarkkaa taloudenpitoa, sillä rahaa ei ollut paljon käytettävissä. Ratkaisu oli varmaankin vaikea äitini lisäksi myös perheen isälle, joka piti opiskelua suuressa arvossa.


Amerikasta 1920-luvun lopulla alkanut pulaaika levitti vaikutuksensa myös Suomeen ja aiheutti paljon kurjuutta. Pahimpana aikana sanomalehdissä oli sivukaupalla maatilojen pakkomyynti-ilmoituksia. Myös Isokankaan perhe joutui ahdinkoon. Isä-Otto oli syvästi uskonnollinen ja auttavainen mies. Talousvaikeuksissa ollut naapuri pyysi Ottoa takaamaan lainaansa. Otto lupasi auttaa ja ryhtyi takaajaksi. Ajatteli ehkä, että olihan vakuutena naapurin omaisuutta. Naapuri ei kuitenkaan toiminut rehellisesti. Hän siirsi kaiken omaisuutensa vaimon nimiin. Velka jäi hoitamatta, omaisuutta ei miehellä enää ollut ja niin Isokankaan tila pakkohuutokaupattiin velan maksuksi. Se oli maanviljelijälle kova isku. Enoni Pentti Isokangas muisteli myöhemmin, että oli murheellista katsella, kun navetasta vietiin noin sata sikaa ja muut eläimet. Perhe asui ensin talon ostaneen Riipisen vuokralaisena, muutti myöhemmin ensin noin kilometrin päähän Riijoisen taloon ja sieltä Rytinojalle.

Äiti-Elsa pystyi kaikista vaikeuksista huolimatta vuonna 1930 jatkamaan opintojaan. Ylioppilaaksi kouluttautumiseen ei ollut enää mahdollisuutta, vaan hyvin alkanut lukio oli jätettävä kesken ja suunnattava alalle, josta pääsisi nopeammin palkkatyöhön. Hänet valittiin oppilaaksi Kuopiossa toimineeseen kaksivuotiseen Karjatalousopistoon. Siellä saattoi ainoana oppilaitoksena Suomessa suorittaa karjatalousteknikon kurssin tähtäimenä karjatalouden ja karjanhoidon johtotehtävät. Pääsyvaatimuksena oli 18 vuoden ikä, hyvämaineisuus, joko keskikoulun suorittaminen tai tarkastuskarjakkokurssi sekä keskikoulun oppimäärä äidinkielessä, matematiikassa ja luonnontieteissä. Opisto oli kaksivuotinen ja siihen sisältyi vuoden kestävä harjoittelu opettajakunnan hyväksymällä karjataloutta harjoittaneella tilalla.

[image: Kuopion Karjatalousopisto oli sisäoppilaitos. Vasemman kuvan alla on teksti: ”Kivuissaan kolmas tyttö sairaalassa makaa, siksi ompi toisten mieli vakaa.” Elsa Isokangas vasemmalla. Oikealla määritetään maidon rasvaprosenttia. Elsa Isokangas oikealla.]


Kuopion Karjatalousopisto oli sisäoppilaitos. Vasemman kuvan alla on teksti: ”Kivuissaan kolmas tyttö sairaalassa makaa, siksi ompi toisten mieli vakaa.” Elsa Isokangas vasemmalla. Oikealla määritetään maidon rasvaprosenttia. Elsa Isokangas oikealla.





Äiti-Elsa suoritti teoreettisen osan vuonna 1930. Oppijaksoja olivat mm. karjan-, sian-, lampaan- ja siipikarjanhoito, kotieläinten jalostusoppi, ruokintaoppi, maitotalousoppi, karjatalousoppi ja lannan hoito. Lisäksi opiskeltiin kotieläinten anatomiaa, fysiologiaa ja sairaudenhoitoa. Opintoihin kuului myös kemiaa, fysiikkaa, kasvioppia, kirjanpitoa sekä yhteiskunta- ja osuustoimintaoppia. Koulu oli sisäoppilaitos ja kuvien perusteella äitini näyttää asuneen kolmen tytön ”kolhoosissa”.




[image: Elsa Isokangas (ylärivissä oikealla) suoritti karjatalousosaston teoreettisen osan vuonna 1930.]


Elsa Isokangas (ylärivissä oikealla) suoritti karjatalousosaston teoreettisen osan vuonna 1930.

[image: Vuoden harjoittelussa Simolan tilalla perehdyttiin monipuolisesti maatilan töihin. Alhaalla oikealla tilan emäntä Saara Simola lemmikkilehmänsä Lypsin kanssa.]


Vuoden harjoittelussa Simolan tilalla perehdyttiin monipuolisesti maatilan töihin. Alhaalla oikealla tilan emäntä Saara Simola lemmikkilehmänsä Lypsin kanssa.





Opintoihin olennaisena osana kuuluneen harjoittelun äitini suoritti Pöytyän Kyrössä Simolan tilalla 1.11.1930–31.10.1931. Lisäksi opintoihin kuului kahden kuukauden meijeriharjoittelu Suonenjoen Osuusmeijerillä. Harjoittelusta Simolassa hän sai erittäin hyvän todistuksen: seitsemästä arvosanasta hän sai korkeimman (10) neljästä (työtaito, puhtaus ja puhdistaminen, eläinten käsittely ja työvälineiden käsittely) ja 9 muista. Tuolta ajalta äitini albumissa on paljon kuvia harjoittelun töistä ja vapaa-ajan vietosta. Taloon ja erityisesti sen emäntään Saara Simolaan näyttää syntyneen pitkään jatkunut suhde. Äitini näyttää valokuvan perusteella vierailleen harjoittelutilalla myös isäni kanssa. Simolat kävivät kotonani Tallbackalla ainakin 1950 ja 1954. Saara Simola kiitti kirjeessään elokuussa 1954 vieraanvaraisesta vastaanotosta ja kirjoitti mm:


”Matkamme onnistui kaikinpuolin hyvin, ei autollekaan tullut mitään vikoja. Tiistain iltana olimme jo täällä kotona. Olemme iloisia siitä, että saimme olla kodissanne ja nähdä Teidät ja lapsenne. Olemme vielä nytkin ihailleet niitä Teidän poikianne, jotka ovat niin auttavaisia ja nöyriä tehtäviinsä. Mielestämme hyvin

[image: Meijeriharjoittelu pidettiin Suonenjoen Osuusmeijerillä.]


Meijeriharjoittelu pidettiin Suonenjoen Osuusmeijerillä.





kasvatettuja…” Simola kertoi, että rypsit oli saatu kylvettyä ja rukiin leikkuu oli alkamassa. Kirje jatkui: ”Niin tämä elämä sujuu jokapäiväisissä tehtävissä ja ennen kuin oikein huomaakaan on jo vanhuus edessä. Ihminen kun ei eteenpäin näe kovinkaan pitkälle. Taaksepäin kyllä näkee, mutta niitä tapahtumia ja päiviä ei voi enää muuttaa. On kuitenkin hyvä, että ihmiselle on annettu unohtamisen lahja. Toivon, että Sinäkin Elsa unohdat kaiken pahan ja vastenmielisen täälläolo ajaltasi ja erityisesti kohdallani. Nyt ymmärretään toisin, ja katsotaan eri näkökulmasta.”


Oman perheensä kodin ja erityisesti nuorimpien hoidosta suurta vastuuta kantanutta äitiäni huolestutti, miten kotona Kokkolassa tultaisiin toimeen. Asioita selviteltiin kirjeitse. Tuolta ajalta on säilynyt kaksi Isä-Oton äidilleni lähettämää kirjettä. Maaliskuussa 1932 Otto kertoi olleensa vähän huolimaton, kun ei ollut kirjoittanut. Hän oli luottanut, että sisko (Aino) kertoisi kuulumiset. Tämäkin oli isän mukaan hidas vastaamaan ja veljet laiskoja kirjoittamaan. Isä kuului valtiokirkon ulkopuolella olleeseen evankelisluterilaiseen seurakuntaliittoon (Vetelin vapaa evankelisluterilainen seurakunta; toiminta-alue Veteli, Kokkola, Ilmajoki, pastorina Heino Pätiälä). Syvä uskonnollinen vakaumus tulee selvästi esiin:


”Terveitä met olemme kaikki tällä kertaa eikä meillä mitään hätää ole, sillä se on varma asia, että Taivaan Isä pitää huolen kaikista luomistaan. Vaan erikoisella tavalla ja tarkan silmän pidon alla on hänen uskovat lapsensa, vaikka se usein tuntuu niin kuin hän ei välittäisi meistä yhtään mitään, mutta Taivaan Isällä onkin tarkoitus se, että ei met liiaksi kiintyisi näihin mitä täällä alhaalla alhossa on, vaan että met kiinnittäisimme katseemme uskossa Kristuksen lunastuksessa meille hankittuun ja kasteessa lahjoitettuun ijankaikkiseen perintöön, joka meille taivaassa tallelle pantu on…”


Hän uskoi, että vielä koittaa valoisampi aika. ”Maahomma” oli aina hänen mielessään, mutta rauhattomat ajat panivat odottavalle kannalle. Toukokuun lopulla 1932 tuli seuraava kirje, joka alkoi:


”Rakas tyttäreni Elsa. Suureksi iloksi sain sinulta kirjeen, josta näin että elät siitä armosta, jonka Jumalan ainoa poika hankki meille, kuollessaan puolestamme Kolkatan kukkulalla ja sovitti Vanhurskaan Jumalan sekä langenneen ihmiskunnan. Niin tämän uhrin perustuksella meilläkin siis on lepytetty ja rakas Isä Taivaassa, josta syystä saamme alkaa kiitoslaulua jo täällä ajassa sille Karitsalle, joka tapettu on ja joka sitten kestää loppumattomiin halki Ijankaikkisuuden Taivaissa.”


Pastori Pätiälä oli käynyt puhumassa ”Jumalan sanan totuuksia” palatessaan Vetelistä siunaustilaisuudesta. Äiti-Elsa oli ehdottanut isälleen käyntiä maanviljelysseuran sihteeriä tapaamassa. Samalla oli nyt tarkoitus ottaa selvää, olisiko asutushallituksella jaettavana viljelystiloja. Isä-Otto kertoi mielensä palavan aina maata viljelemään, vaikka siinäkin oli omat vaikeutensa. Hän kertoi kotona voitavan hyvin ja poikien koulu oli pian loppumassa. Isä kertoi käyvänsä töissä ”siinä asemalla ratamestarin hommissa”. Pojista Toivo oli Vitsarinkoskella jokea perkaamassa. Hän vastasi esitettyyn kysymykseen asumisjärjestelyistä, että eiköhän tässä entisessä kodissa vielä asuta. Sellaista puhetta oli ollut uusien ”isäntien” kanssa. Hän odotti tilanteen vielä paranevan.


Kirjeen kirjoittaminen keskeytyi hetkeksi, kun kuusivuotias Anna-Liisa tuli kysymään, mitä isä Elsalle kirjoittaa ja lähti sen jälkeen ulos pallolla leikkimään. Isä kertoi pitäneensä talon lapsille pyhäkoulua ja että Anna-Liisakin oli hyvä lukemaan ja Kauppisella Laina oli opettanut lapsille laulua. Kirje päättyi: Ole sitten taas tervehditty ja jää sitten Herran armon turviin. Piirsi Isäsi.”

Otto Isokankaan tyttärelleen maaliskuussa 1932 lähettämän kirjeen kuori.












Ensimmäinen työpaikka Konneveden Kärkkäälässä


Äiti-Elsa valmistui karjatalousopistosta 26.10.1932, minkä jälkeen alkoi työpaikan etsiminen. Kun neuvojan paikkoja ei ollut heti tarjolla, hän haki ja sai tarkastuskarjakon toimen Konnevedeltä Kärkkäälästä. Työ oli kiertämistä maitoa meijeriin tuottaneista taloista toiseen, lehmien tuotoksen ja rasvaprosentin mittaamista sekä monenlaista maitotaloutta ja karjanhoitoa koskevaa neuvontaa. Taloissa assistentille annettiin ylläpito yöpymisineen. Velvollisuuksiin kuului myös assistentin kuljetus koelaatikkoineen seuraavaan kohteeseen. Assistentin varustukseen kuului isossa puulaatikossa kuljetettava sentrifugi. Assistentti sai kohdata ihmisten ilot ja surut. Kun eläinlääkäreitä oli harvassa ja heidän kutsumisensa taloon oli kallista, assistentilta pyydettiin monesti apua sairaiden eläinten parantamiseen.


Äitini asui Konnevedellä mm. Vanginpään talossa, jonne hän sai kirjeitä. Keuhkotautia sairastanut Toivo-veli kirjoitti hänelle tammikuussa 1933 ja kiitti saamastaan rahasta. Hänen mielestään Elsa-sisko murehti aivan liikaa: ”Kyllä se aika alkaa täälläkin kulua, kun ei sure mitään ja muistaa joka päivä rukoilla Taivaalliselta Isältä voimia. Sillä ilman hänen apuaan olemme me ihmiset voimattomia ja heikkoja.”





Tarkkailukarjakko työssään


Lapsuudessani sain seurata assistentti Aune Korvolan työskentelyä kotonani Tallbackalla. Assistentin ja hänen ”lootansa” mukana huoneessa tuoksahti vahva kemikaalin haju. Aamuja iltalypsyllä hän mittasi kunkin lehmän tuotoksen. Rasvaprosentin määrittäminen olikin mielenkiintoista seurattavaa. Puulaatikon kiehtova maailma avattiin, koeputkiin kaadettiin tietty määrä kunkin lehmän maitoa, putkeen lisättiin ohuella lasipillillä rikkihappoa ja suljettiin tiukasti kumikorkilla. Laatikon keskellä olevan ison kiekon kansi avattiin. Putket asetettiin rummun kiinnikkeisiin säteittäin korkit keskiakseliin päin ja kansi ruuvattiin tiukasti kiinni. Vielä puulaatikkokin pantiin säppiin. Veivi työnnettiin laatikon reiästä paikoilleen ja sentrifugia pyöritettiin tasaisella nopeudella. Sisältä alkoi kuulua melkoinen hyrinä. Me lapset saimme vuorotellen nousta kyytiin, sillä puulaatikko tärisi mukavasti takapuolen alla. Lopulta laatikko ja rumpu avattiin, assistentti tarkasteli tärkeän näköisenä välillä nenäänsä tuhauttaen putkea, sai rasvaprosentit selville ja merkitsi tulokset mustekynää välillä mustepulloon kastaen tarkastuskirjaan kunkin lehmän kohdalle kauniilla numeroilla. Kun kahvit oli juotu, tarkkailukarjakon matka jatkui seuraavaan taloon, jonne tarkastetun talon oli kuljetettava assistentin laatikko.

Vasemmalta Elsa Viitaniemi, pitokokki Fanni Virkkala ja assistentti Aune Korvola.

Vanginpään talo Konneveden Kärkkäälässä.





Toivo kertoi käyneensä kotona jouluna, minkä jälkeen kukaan ei ollut käynyt sairaalassa häntä tapaamassa. Hän ei voinut siten tietää, oliko hänelle hankittu palttoa. Lisäksi hän kertoi mummon kuolleen Kaustisella, mistä oli Keskipohjanmaa-lehdessä kuolinilmoitus.

Konnevedellä asunut kuuromykkä taiteilija piirsi äidistäni muotokuvan.





Perheen tilanne ilmenee yksityiskohtaisesti tuolloin 15 vuotiaan Veikko-veljen marraskuussa 1933 lähettämästä kirjeestä. Hän kertoi sairaalassa olevan Toivo-veljen olleen kaksi päivää kotona. Toivo oli vilustunut ojatyömaalla, sairastunut kovaan kuumeeseen ja sen jälkeen hänen keuhkoistaan oli alkanut kuulua outoa ääntä. Tartunta oli voinut tulla samassa majoituksessa olleelta keuhkotautia sairastaneelta. Nyt Veikko kertoi kirjeessään, että lääkärin isälle antaman lausunnon mukaan toinen keuhko oli aivan terve. Lisäksi Toivon veri oli paras siellä olevista potilaista. ”Onpa vielä parempikin kuin hoitajalla”, kehui Veikko. Hän pyysi äitiäni kirjoittamaan Toivolle ja ”hommaamaan” tälle kuluneiden tilalle housut, jos suinkin vaan varaa olisi. Aino sisar oli ollut kuukauden töissä Atlas-kahvilassa, mutta työskenteli nyt sijaisena asemalla. Aimo oli Kaustisella töissä Nestorisedällä ja viihtyi siellä hyvin. Isän työ oli loppunut edellisellä viikolla, mutta Veikko arveli työtä taas jostain löytyvän. Olavi, Pentti ja Liisa kävivät kaupungin koulua.


Oli Veikko-veljellä omakohtaistakin asiaa. Hän oli päässyt aivan odottamatta töihin osuuskauppaan, vaikka pyrkijöitä oli paljon. ”Lokak. 2 p:nä tultiin minua oikein kotoa hakemaan”, kertoi Veikko. Palkkaa hän sai aluksi 250 markkaa kuukaudessa. Rahat hän oli pannut vaatteisiin ja vielä oli hankittava puku ripille pääsyä varten. Liisa oli saanut Järven rouvalta kahdet kengät, joista toiset olivat melkein uudet. Hän toivoi, että Elsa-sisko voisi lähettää Liisalle sukat. Jotain riitaa oli ilmeisesti tullut huutokaupassa kotitalon ostaneen opettaja Riipisen kanssa. Veikko kirjoitti:


”Riipisen jutusta vain lyhyesti se, että Riipinen sai kotirauhan rikkomisesta 750 mk sakkoa ja Rouva R 350 mk ja tuomittiin maksamaan kuluja meille 900 mk. Siis tuli Riipisen oikeusjuttu maksamaan suunnilleen 2000 mk. He vetosivat Hoviin, mutta ei kai heidän asiansa siellä parane, päinvastoin.”


Aimo-veli puolestaan lähetti kirjeen vuoden 1934 helmikuussa Kaustiselta. Kirje oli osoitettu Konnevedelle Matoniemen taloon ja käännytetty Vanginpään taloon. Aimo kertoi, ettei mitään erikoista ollut tapahtunut: ”Kun nyt kävin Harjukoskella, niin olipa sielläkin kaikki väki vain terveenä ja hyvinvoipia. Täti oli vain hyvällä tuulella ja keitteli kahvia. Onhan Yrjönkin vain niin ja näin, paljon hälläkin velkaa taloonsa. Ja eihän se kumma olekaan, sillä toiset veljekset kulkevat ja hunttaavat ympäri maailmaa, eikä viitsi tehdä töitä taloonsa.” Aimo kertoi käyneensä kotona Kaustiselta vähän ennen joulua. Olavi, Pentti ja Liisa kävivät ahkerasti koulua. Hän kertoi Liisan olevan ahkerin luokallaan. Hän oli kysynyt isältä, osaako Liisa laskea hyvin. Isä kertoi, ”että hän on vähän liikakin sukkela siihen hommaan.” Kirje jatkui: ”Liisa ja Olavi ovat saaneet Stibentiä koulusta, mutta Pentti ei ollut saanut. On kuulemma vähän sellainen, että panee vastaan opettajille.…Paremmin he siellä kotona nyt pärjäävät, kun minäkin olen itseäni elättämässä. Ja kunhan isä saisi olla vain töissä, ettei heidän tarvitsisi nähdä nälkää ja vilua. Jumala siunatkoon ja varjelkoon heitä siellä kotona”.


Aimo kertoi, ettei hänelle tarvinnut mitään lähettää. Äiti-Elsa oli tiedustellut, mihin tautiin Kaino kuoli. Syynä oli luultavasti keuhkotauti ja Aimo kirjoitti: ”Mutta nyt hän ei ole enää kenenkään vastuksina, hän on saavuttanut sen tyynen sataman, jossa hän saa rauhassa levätä ja odottaa viimeistä tuomiota.”


Äiti-Elsa halusi ilmeisesti enemmän neuvontaa sisältävään työhön. Hänen Konnevedeltä 11.9.1934 saamassaan työtodistuksessa todetaan mm: ”Kun neiti Isokangaan suorittamat opinnot edellyttävät pääsyään niitä vastaaville toimialoille, niin tahtoisin sitten mitä parhaiten suositella hänen pääsyään niihin.” Toinen suositus oli Kuopion Karjatalousopiston johtajalta maanviljelysneuvos Niilo Jokiselta 17.9.1934 ja se oli annettu Oulun läänin kiertävän pienkarja- ja karjanhoitokoulun opettajan tointa varten. Voi olla, että isän kuolema muutti suunnitelmia. Kovan kohtalon kokeneen isän voimat uupuivat ja hän kuoli lokakuussa 1934. Enoni Veikko Isokangas kertoi isänsä hautauksesta äitini hautajaisissa heinäkuussa 1981:


”Tämä tilaisuus on lähtemättömästi jäänyt mieleeni. Haudan äärellä seisoimme me lapset. Ei ollut ketään muita, ei ystäviä, ei sukulaisia, ei pappia. Vaikka oli syksy, niin linnut lauloivat ikään kuin lohduttaakseen meitä syvässä surussamme. Jäimmehän tyhjin käsin ilman kodin lämpöä ja vanhempien turvaa kovaa maailmaa vastaan. Heiveröisillä voimilla saimme peitettyä isämme maan multiin ja myöhemmin kävi kiertävä pastori suorittamassa siunauksen.”


Tilanne oli äärimmäisen vaikea. Tuolloin sosiaaliturva ei tarjonnut ratkaisua. Nuorin lapsista Liisa oli vasta kahdeksanvuotias ja myös häntä pari vuotta vanhempi Pentti vaati jatkuvaa huolenpitoa. Tähän tilanteeseen tarjosi ratkaisun pastori Pätiälä, jolla oli yhteydet Nokialla toimineeseen Orpokoti Siunaukselaan. Liisa sijoitettiin sinne pian isänsä kuoltua ja Pentti oli ennen orpokotiin siirtymistä pari vuotta veljiensä ja siskon hoivassa. Veikko jatkoi töitään osuuskaupassa ja Aimo oli vielä ilmeisesti jonkin aikaa Kaustisella setänsä luona. Keuhkotautia sairastanut Toivo oli sairaalassa.

Kuva: Simo Viitaniemi.





Enoni Pentti Isokangas muisteli orpokotiaikaansa:


No, kyllähän siellä meillä hyvä hoito oli, oli lämmintä ja oli ruokaa. Mutta siihen aikaanhan teetettiin myöskin töitä, varsinkin kesäaikana, kouluaikanahan siellä ei teetetty, sillon kun koulua käytiin. Mutta heti kun koulu loppu ja tuli loma-aika, niin siellä aina tehtiin myöskin töitä. Aamulla pojat, jotka kykeni kerran hevoshommiin, niinku minäkin, aamulla seittemältä pystyyn ja talliin ruokkimaan hevosia. Ja sitten ku oli miehet saanu ruokaa ja hevoset saanu ruokaa, niin sitten lähettiin maatöihin. Se oli maatila. Siinä oli muistaakseni jotain kakskymmentä hehtaaria viljeltävää. Että siinä pidettiin kahta hevosta ja olikohan siellä seittemän-kaheksan lehemää ja sitten muutamia sikoja ja aikasemmin oli ollu kanojakin..


Mutta olihan siellä sitten joskus, kun oli vapaata, saatiin urheilla ja omia harrastuksia. Talavella hiihdettiin ja kesällä toimitettiin juoksukilipailuja. Ja keväällä oli sitten mukava, kun annettiin vappuna oikeus, että saa mennä uimaan, joka uskaltaa. Ja se oli vappuna aina tuota, ku vappuaamu valakes, niin oli sitten kilipajuoksu jokirantaan sinne Nokianveten rantaan. Siin oli sellanen kallionkieleke siinä kohalla sitten, missä me ruukattiin uia ja siinä oli kuus metriä vettä heti siitä kallionkielekkeeltä. Mennessä, kun juostiin sinne rantaan, niin heitettiin juostessa vaatekappaleita pois päältä ja koitettiin, kuka ennen kerkiää veteen…


Pyhäaamuna oli pakko lähteä kirkkoon, jompaankumpaan suuntaan, Nokialle taikka sitten





Einolan orpokoti


Kristillis-yhteiskunnallinen Orpokotiyhdistys Siunaukselan keskeinen toimija oli kirkkoherra Heino Pätiälä. Tämä osti vuonna 1911 omissa nimissään Pirkkalasta Einola-nimisen tilan, jossa orpokoti Siunauksela aloitti vuonna 1912. Toiminta laajeni niin, että vuonna 1922 oli viisi orpokotia ja kaksi kansanopistoa. Pätiälä oli mukana myös monissa muissa hankkeissa. Hän erosi kirkosta erilaisten opillisten näkemysten vuoksi ja samoin tekivät useat hänen kannattajansa. He perustivat Vapaakirkon nimellä uusia seurakuntia evankelisen seurakunnan rinnalle.


Pätiälän opin mukaisia seurakuntia syntyi seuraaville paikkakunnille: Luopioinen, Tampere, Veteli, Marttila ja Koski Tl, Karstula, Ilmajoki ja Teuva. Niistä muodostettiin 1928 Suomen Vapaa Ev.-Lut. Seurakuntaliitto. Pätiälä toimi pastorina kuudessa seurakunnassa. Kokkolaa lähin oli Vetelin seurakunta, jossa oli jäseninä 29 aikuista ja 44 lasta. (Pätiälästä tarkemmin ks. esim. A. Aijal Uppala, Tunnustukselliset Seurakunnat syntyvät. www.luterilainen.com digitaalinen versio vuodelta 2014)

Einolan talossa oli tilava päärakennus ja muita rakennuksia, metsää yli 55 hehtaaria ja peltoa noin 8 hehtaaria. Kuva: lauri.lepola.info/kirjat/kyla-nimelta-korvola.








Siuroon, ku molempiin oli suunnilleen yhtä pitkä matka sieltä Jaakkolan pysäkiltä, Nokian kirkkoon ja Siuron kirkkoon. Joskus päästiin linja-autolla, mutta enimmäkseen käveltiin ne välit.


(Pentti Isokankaan muistoja Kokkolasta ja Orpokodista laajemmin teoksessa Hoiskon perinnekirja)

Anna-Liisa ja Pentti Isokangas orpokodissa.












Meijeriliiton palvelukseen asemapaikkana Seinäjoki


Etelä-Pohjanmaalla Seinäjoella osoitteessa Kalevankatu 2 piti toimistoaan Meijeriliitto Muurahaiset. Se tarvitsi maidonhoidonneuvojaa ja palkkasi tähän toimeen äitini maaliskuussa 1935. Työn luonne käy ilmi hänen raportistaan vuodelta 1937:


”Maidonhoidonneuvoja Elsa Isokankaan toimintaselostus


Kertomuskauden aikana on työni jatkunut entiseen tapaan. Osan sisäruokintakaudesta ovat edelleenkin vieneet navettatarkastukset. Niitä olen suorittanut Alavuden, Isonkyrön, Jalasjärven Kk:n, Luopajärven, Lähtelän, Norin ja Töysän osuusmeijerien alueella. Näiden ohella olen useissa meijereissä suorittanut puhtauskokeiden ja kuljetusastioiden arvostelun maidonhoitokilpailuja varten. Vielä olen ollut mukana maidonhoitokilpailujen palkintojen suunnittelussa ja avustanut pisteiden laskemisessa. Kesän aikana olen meijereillä vastaanoton yhteydessä suorittanut aistinarvosteluja ja kuljetusastioiden tarkastuksia sekä tehnyt erilaisia kokeita. Heinäkuun 5–17 päivien välisenä aikana olin toimistoapulaisena toimistonhoitajan ollessa kesälomalla.


Mitä sitten tulee maidon laatutasoon, on siinä vielä paljon parantamisen varaa. Ennenkaikkea olisi maidontuojain muistettava, että siistien navetoiden ja kunnollisten maidonkäsittelyvälineiden ohella pitäisi jokaisessa talossa olla puhdasta vettä ympäri vuoden astioiden




[image: Voinvalmistuskurssi Kurikan meijerillä, Äiti-Elsa toinen oikealta.]


Voinvalmistuskurssi Kurikan meijerillä, Äiti-Elsa toinen oikealta.





pesuun ja maidon jäähdytykseen. Tämän lisäksi vielä riittävästi jäitä. Viime kesä, joka oli hyvin kuiva ja kuuma, antoi meille hyvän opetuksen tässä asiassa, olihan maidon laatu kesäkuukausina monissa meijereissä hyvin alhainen. – Esitelmissä olen koettanut maidon kotikäsittelypuolta ja samalla muita alaan kuuluvia asioita sekä teroittaa mieliin, että jokaisella maidontuojalla on yhtä suuri osuus maitotaloustuotteiden laadun parantamiseen, joten kukaan ei saisi väheksyä omaa osuuttaan. – Mitä matka- ja toimipäiviin tulee selviävät ne oheisesta taulukosta.


Jyväskylässä toukokuun 3 p:nä 1938


Elsa Isokangas”


[image: ]




[image: Elsa Isokankaasta tuli vuonna 1935 Meijeriliitto Muurahaisten maidonhoidonneuvoja. Asemapaikkana oli Seinäjoki.]


Elsa Isokankaasta tuli vuonna 1935 Meijeriliitto Muurahaisten maidonhoidonneuvoja. Asemapaikkana oli Seinäjoki.

Äidin Isonkyrön Koskenkorvalta ostama arkku, joka toimi sittemmin kotona kaiken tärkeän säilytyspaikkana.





Matkapäiviä kertyi 39 ja käyntejä oli 50 meijerissä ja niiden tuotantoalueella. Esitelmätilaisuuksia oli 14 ja kotikäyntejä 67 talossa. Näistä peräti 23 tapahtui Isossakyrössä.


Meijeriliiton monipuolinen, paljon neuvontaa ja tarkastustoimintaa sisältänyt työ oli juuri sellaista, jota varten hän oli opiskellut Kuopiossa. Matkat johtivat myös Alajärven kirkonkylään, jossa hän yöpyi Viitaniemen majatalossa, joka oli toiminut aikaisemmin myös kievarina. Talosta järjestyi myös tarvittaessa kuljetus, sillä perheen pojista Laurilla oli henkilö auto, jolla hän ajoi taksikyytejä. Kohtaamiset johtivat seurusteluun. Isä-Lauri kirjoitti 4.5.1937 ”Rakkaalle Elsalle” mm:


”Eipä tässä aluksi osaa kun kiittää elämäni sisältörikkaimmasta vapun päivästä nais olentoa joka Kaustiselta on lähtenyt tonttuilemaan elämän takkuista polkua ja johtattaa kulkuripojan keitaalle ettei se vaan typeryyteensä hukkuisi… Kun tässä ajattelen tätä elämän arvoituksia ja kun punnitsen ajatusmaailmaani vähän takaperin joudun kysymään, että olenko minä se entinen suruton lapsi että voinko minä koskaan ajatella tässä maailmassa parempaa mitä sitte tehdä. Ajattelen, että minä voisin saavuttaa rakkauden ja jos sen saavutan, miten voin sen säilyttää. Kuten tiedät olen aika turmeltunut henkisesti ja sielullisesti. Entisessä mielentilassa se ei ole tahtia haitannut, vaan nyt kun olen joutunut elämän kiirastuleen, joudun kysymään jaksanko elää.”


Lisäksi hän kertoi ajoistaan. Uitot olivat menossa ja puulaakin herroilla oli kiire. Hän oli kuljettanut heitä koko yön Evijärven, Lappajärven sekä Vimpelin alueilla ja illalla saattoi vielä olla ajo Pietarsaareen. Kirje loppui pyyntöön, että Elsa järjestäisi helluntaina matkansa Alajärven suuntaan. Kirje oli lähetty Kokkolaan osoitteeseen Itä-Kirkkokatu 41. Siellä Ainosisko oli vakavasti sairaana.


Seuraava kirje lähtikin Seinäjoelle ”Rakkaalle Elsalleni” J. Lahden taloon jo neljä päivää myöhemmin. Kirje alkoi: ”Kiitos kirjeestäsi, sekä paljon sisältävistä sanoistasi.”Pyrkimyksenä oli myös lohduttaa Elsaa, jolla oli murheita perhepiirissä. Ilmi tulee myös halu pian jakaa yhteiset murheet. Isäni ehdotti seuraavaksi kohtauspaikaksi Kaustisen majataloa seuraavana viikonloppuna. Toukokuussa (18.5.1937) lähetetyssä kirjeessä on toteamus. ”Kohta on kuin jonkun perjantai lehden rakkauskertomuksia, että meinaa naurattaa, että joulupukki on joutunut loruilemaan.” Tuollaisia piirteitä tässä kirjeessä ja edellisissä kirjeissä onkin runsaasti, esim. ilmaisut ”Kohta saan katsoa silmiisi ja nähdä niistä tulevaisuuden harmaat johtotähdet”, ”Että minäkin itsekseni voin sanoa, että olen purjehtinut rauhan satamaan jossa ainoastaan Elsan huulet kuiskii ’On tyyni nyt…..`” Tietysti kyse voi olla rakastuneen miehen inspiraatiosta, mutta saattaa taustalla olla pieni kiirekin. ”Imeliä” rakkauskertomuksia sisältävistä Perjantaija Nyyrikki-lehdistä saattoi löytyä sopivia ilmaisuja. Veljeni Pekka kertoi Isä-Laurin puhuneen vedosta, jonka hän oli tehnyt keväällä 1937 soinilaisen autoilijan Jussi Haaviston ja kokkolalaisen ”uittopomon” Duvald Granqvistin kanssa. Oli lyöty vetoa siitä, että jokainen menee kihloihin tulevana juhannuksena.


Huoli Kokkolan kotiväen selviytymisestä seurasi äitiä Seinäjoelle. Hänelle oli suorastaan tuskaista, että kaksi sisaruksista menehtyi keuhkotuberkuloosiin. Ns. lentävä keuhkotauti oli tuolloin vakava sairaus, joka levisi pisaratartuntana. Vuonna 1930 Suomessa kuoli tuberkuloosiin lähes 8 800. Lähikontaktissa olleista tartunnan saaneista sairastui elinaikanaan noin 10 prosenttia. Isokankaan perheessä kävi niin ikävästi, että Aino kuului tuohon joukkoon. Hän menehtyi tautiin kesäkuussa 1937.


Liisa-sisar kirjoitti Einolasta elokuun 1937 lopussa:


”Monet terveiset täältä lastenkodista ja paljon kiitoksia kirjeestä, jonka Sinä varmasti kyynelillä kirjoitit. Emme me yhtään surreet, kun Aino sisko kuoli. Jumalan tahto se oli, että hän pääsi taivaaseen. Pentti ottaa hyvin mielellään äiti vainajan kellon. Kun sinä olet niin hyväsydäminen

